
Parlamentul  României

Camera  Deputaţilor
Comisia pentru Sănătate şi Familie
                    Nr. 28/712/ 12 decembrie 2002 

BIROULUI PERMANENT 

AL

CAMEREI DEPUTAŢILOR,

Vă înaintăm , alăturat, raportul asupra  propunerii legislative privind manipularea cadavrelor umane şi prelevarea organelor şi ţesuturilor de la cadavre în vederea transplantului ( PL nr.357/2002)  trimisă Comisiei pentru sănătate şi familie spre dezbatere şi avizare în fond, cu adresa nr.357 din  26 noiembrie 2002.

La întocmirea raportului, comisia a avut în vedere avizele primite de la Comisia juridică, de disciplină şi imunităţi, Comisia pentru drepturile omului, culte şi problemele minorităţilor naţionale, Consiliul Legislativ, precum şi punctul de vedere al Guvernului nr.5075/MRP din 18.10.2002.

În raport de obiectul şi conţinutul său  propunerea legislativă face parte din categoria legilor organice.

                     PREŞEDINTE,                                              SECRETAR,

DEP.ACAD.PROF.DR.MIRCEA IFRIM            DEP.FARM.ION BURNEI

Parlamentul  României

Camera  Deputaţilor
Comisia pentru Sănătate şi Familie
                                                                                     Nr. 28/712/ 12 decembrie 2002

R A P O R T    

asupra propunerii legislative privind manipularea cadavrelor umane şi prelevarea organelor şi 

ţesuturilor de la cadavre în vederea transplantului  ( PL nr.357/2002)

1. Cu adresa nr.357 din 26 noiembrie 2002, Comisia pentru sănătate şi familie a fost sesizată cu dezbaterea şi avizarea în fond, în procedură obişnuită, a propunerii legislative privind manipularea cadavrelor umane şi prelevarea organelor şi ţesuturilor de la cadavre în vederea transplantului  ( PL nr.357/2002). La întocmirea raportului, comisia a avut în vedere avizele primite de la Comisia juridică, de disciplină şi imunităţi, Comisia pentru drrepturile omului , culte şi problemele minorităţilor naţionale, Consiliul Legislativ, precum şi punctul de vedere al Guvernului nr.5057/MRP din 18.10.2002.

Propunerea legislativă are ca obiect de reglementare crearea cadrului juridic necesar desfăşurării unor activităţi premergătoare transplantului de ţesuturi şi organe umane, respectiv de prelevare a acestora de la unele persoane decedate din punct de vedere medical, pe baza criteriilor de diagnostic stabilite potrivit legii. Activitatea de anatomie patologică şi prosectură este indisolubil legată de catedrele de anatomie patologică şi histologie din centrele universitare medicale asigurând împreună, prin mijloace cu caracter ştiinţific, diagnosticul de certitudine, îmbunătăţirea asistenţei medicale şi realizarea cercetării ştiinţifice. În contextul acestei propuneri legislative dreptul de manipulare a cadavrelor umane revine 

atât serviciilor de anatomie patologică şi prosecturi ale spitalelor cât şi catedrelor de anatomie şi celor de anatomie patologică ale instituţiilor de învăţământ superior medical uman, care organizează servicii de cadavre, care au drept atribuţii principale restaurarea cadavrelor, efectuarea necropsiilor, manipularea cadavrelor, conservarea ţesuturilor şi organelor pentru activitatea didactică şi ştiinţifică. Folosirea cadavrelor şi prelevarea de ţesuturi şi organe de la cadavre sunt tratate într-un capitol distinct, în corelare cu actualele reglementări privind transplantul de la pacienţi aflaţi în moarte cerebrală.

De asemenea, propunerea legislativă mai reglementează condiţiile legale şi etice de efectuare a autopsiei şi de preluare a cadavrelor de către instituţiile de învăţământ superior medical în scop didactic şi ştiinţific, precum şi crearea unui sistem de bănci de ţesuturi şi organe pentru conservarea acestora şi a unui sistem informaţional în domeniu.

Prin promovarea acestei propuneri legislative se are în vedere realizarea cadrului legislativ complet, care să stabilească fără echivoc limitele de desfăşurare a acestor activităţi din punct de vedere organizatoric şi administrativ.

 Faţă de cele prezentate mai sus, comisia propune Plenului Camerei Deputaţilor spre dezbatere şi aprobare propunerea legislativă cu amendamentele care fac obiectul raportului.

2. În raport de obiectul şi conţinutul său, propunerea legislativă face parte din categoria legilor organice.

3. La lucrările comisiei din zilele de 26 şi 27.11.2002, din totalul de 14 membri, au fost prezenţi 12 deputaţi . 

Raportul comisiei a fost adoptat în unanimitate.

I. Amendamente admise

În urma dezbaterii, Comisia pentru sănătate şi familie propune adoptarea propunerii legislative cu următoarele amendamente:

Nr.

crt.
Textul iniţial
Text propus de Comisie

( autorul amendamentului )
Motivarea

propunerii amendamentelor

0.
1.
2.
3.

1.
Titlul legii

“ Lege privind manipularea cadavrelor umane şi prelevarea organelor şi ţesuturilor de la cadavre în vederea transplantului ”
Nemodificat.


2.
Capitolul I – titlu
“Dispoziţii generale”


Nemodificat.


3.
Art.1
“Art.1. –(1) Prin cadavre umane se înţeleg persoanele declarate medical decedate  şi care nu mai prezintă nici un semn de activitate cerebrală, activitate  cardiacă sau respiratorie.


(2) Confirmarea medicală a morţii cerebrale se face pe baza criteriilor de diagnostic stabilite conform legii.”

Nemodificat.


4.
Art.2

“Art.2. – Dreptul de manipulare a  cadavrelor umane revine serviciilor de anatomie patologică şi de prosectură ale spitalelor şi catedrelor de anatomie şi de anatomie patologică ale instituţiilor de învăţământ superior medical uman de stat sau private care organizează serviciile de cadavre.”


Se propune ca art.2 să se reformuleze după cum urmează:

“Art.2. – Dreptul de manipulare a  cadavrelor umane pentru diagnostic sau activităţi didactice şi ştiinţifice revine serviciilor de anatomie patologică şi de prosectură ale spitalelor şi catedrelor de anatomie şi de anatomie patologică ale instituţiilor de învăţământ superior medical uman de stat sau private, acreditate sau autorizate, care organizează serviciile de cadavre.”

Autori: dl.dep.prof.dr.Mircea Ifrim (Grupul Parlamentar al PRM) şi dl.dep.farm.Ion Burnei (Grupul Parlamentar al PSD ) .


Pentru o exprimare mai clară şi precisă şi pentru corelare cu terminologia consacrată prin Legea învăţământului nr.84/1995, republicată, cu modificările şi completările ulterioare.

5.
Art.3

“Art.3. - Serviciile de anatomie patologică , prosectură şi morfopatologie, precum şi  catedrele de anatomie patologică din centrele universitare asigură, prin mijloace cu caracter ştiinţific, stabilirea diagnosticului de certitudine, contribuind la realizarea cercetării ştiinţifice în domeniul medical şi la îmbunătăţirea asistenţei medicale.”


Se propune ca art.3 să se reformuleze după cum urmează:

“Art.3. - Serviciile de anatomie patologică , prosectură şi morfopatologie din cadrul spitalelor, precum şi  catedrele de anatomie patologică din instituţiile de învăţământ superior medical uman asigură, prin mijloace cu caracter ştiinţific, stabilirea diagnosticului de certitudine, contribuind la realizarea cercetării ştiinţifice în domeniul medical şi la îmbunătăţirea asistenţei medicale.”

Autori: dl.dep.prof.dr.Mircea Ifrim (Grupul Parlamentar al PRM) şi dl.dep.Gheorghe Popescu (Grupul Parlamentar al PSD ) .


Pentru o exprimare corectă şi completă şi pentru folosirea unitară a terminologiei.

6.
Art.4

“Art.4. –(1)  Serviciile de cadavre sunt unităţi funcţionale ale catedrelor de anatomie din instituţiile de învăţământ superior medical uman care au drept scop principal manipularea cadavrelor  şi conservarea ţesuturilor şi organelor umane pentru activitate didactică şi ştiinţifică.

(2) Instituţiile de învăţământ superior uman care organizează servicii de cadavre pot deţine crematorii cu respectarea normelor igienico-sanitare stabilite de Ministerul Sănătăţii şi Familiei .”


Se propune ca art.4 să se reformuleze după cum urmează:

“Art.4. –(1)  Serviciile de cadavre sunt structuri funcţionale ale catedrelor de anatomie din instituţiile de învăţământ superior medical uman care au atribuţia preluării acestora în scopul prelevării şi conservării ţesuturilor şi organelor umane pentru activitate didactică şi ştiinţifică.

(2) Instituţiile de învăţământ superior medical uman care organizează servicii de cadavre pot deţine şi utiliza crematorii, conform prevederilor legale în domeniul protecţiei mediului şi cu respectarea normelor igienico-sanitare stabilite de Ministerul Sănătăţii şi Familiei”.

Autor: dl.dep.dr.Constantin Florentin Moraru (Grupul Parlamentar al PSD ) .


Pentru o exprimare adecvată, completă şi precisă.

7.
Art.5

“Art.5. -  Activitatea de anatomie patologică constă în efectuarea de examene macroscopice şi microscopice asupra produselor biologice recoltate fie persoanelor în viaţă, fie la necropsie cadavrelor: piese operatorii, material bioptic, biopsii de tract digestiv, bronşice, hepatice, pancreatice, renale, puncţii medulare, ganglionare,  lichide biologice, material aspirat cu ac fin, frotiuri exfoliative, organe, fragmente tisulare şi altele asemenea.”


Nemodificat.


8.
Art.6

“Art.6. -  In spitale există un serviciu de anatomie patologică unic, cu statut de secţie sau departament, subordonat direct administrativ conducerii spitalului, în care sunt incluse trei compartimente distincte : compartimentul de histopatologie, compartimentul de citologie si compartimentul de prosectură . ”

Se propune ca art.6 să se reformuleze după cum urmează:

“Art.6. -  In spitale se organizează un serviciu de anatomie patologică unic, ca  secţie sau departament, subordonat  administrativ, direct conducerii spitalului, în care sunt incluse trei compartimente distincte :

a) compartimentul de histopatologie ;

b)  compartimentul de citologie ;

c)  compartimentul de prosectură . ”
Autor: dl.dep.prof.dr.Mircea Ifrim (Grupul Parlamentar al PRM) .


Pentru o exprimare mai precisă şi pentru o mai bună evidenţiere a compartimentelor menţionate.

9.
Art.7

“Art.7. -  Activitatea din compartimentele de prosectură şi necropsiile anatomopatologice nu pot fi realizate decât in spitale sau în instituţii medico-legale. ”

Se propune ca art.7 să se reformuleze după cum urmează:

“Art.7. -  Activitatea din compartimentele de prosectură şi necropsiile anatomopatologice se realizează numai în spitale sau în instituţii de medicină legală . ”
Autor: dl.dep.farm.Ion Burnei (Grupul Parlamentar al PSD ) .


Pentru o exprimare corectă şi pentru folosirea  unitară a terminologiei în conformitate cu Ordonanţa Guvernului nr. 1/2000, aprobată prin Legea nr.459/2001.

10.
Capitolul II-titlu

“Serviciile de anatomie patologică şi prosectură”


Nemodificat.


11.
Art.8
“Art.8. -  (1) Activitatea de prosectură constă în următoarele : 

1. efectuarea de necropsii în scop anatomo-clinic şi de examene histopatologice ale fragmentelor recoltate în cursul necropsiei sunt obligatorii şi este recomandabil de a fi efectuate de către acelaşi anatomo-patolog pentru a corela datele de macroscopie cu cele de microscopie şi, ulterior cu datele clinice, în scopul aprecierii gradului de concordanţă anatomo-clinică.

2.  activităţi de restaurare a cadavrelor :îmbălsămarea, spălarea, îmbrăcarea şi cosmetizarea cadavrelor.

(2) Activităţile nominalizate la art. 6 alin 1 pct 2 reprezintă o măsură medicală obligatorie pentru prevenirea contaminării şi trebuie  efectuate de personalul specializat al compartimentului de prosectură .”


Se propune ca art.8 să se reformuleze după cum urmează:

“Art.8. -  (1) Activitatea de prosectură constă în următoarele : 

a)efectuarea de autopsii în scop anatomo-clinic şi efectuarea examenului histopatologic al fragmentelor recoltate în cursul autopsiei sunt obligatorii şi este recomandabil să fie efectuate de către acelaşi anatomo-patolog, pentru a corela datele de macroscopie cu cele de microscopie şi, ulterior cu datele clinice, în scopul aprecierii gradului de concordanţă anatomo-clinică.

b)activităţi de restaurare a aspectului cadavrelor , precum îmbălsămarea, spălarea, îmbrăcarea şi cosmetizarea cadavrelor.

(2) Activităţile prevăzute la art. 8 lit.b)  reprezintă o măsură medicală obligatorie pentru prevenirea contaminării şi trebuie  efectuate de personalul specializat al compartimentului de prosectură .”

Autori: dl.dep.prof.dr.Mircea Ifrim (Grupul Parlamentar al PRM) şi dl.dep.farm.Ion Burnei (Grupul Parlamentar al PSD ) .


Pentru folosirea unitară a terminologiei în domeniu, pentru respectarea normelor de tehnică legislativă şi pentru înscrierea corectă a trimiterii.

12.
Art.9

“Art.9. – Structura organizatorică şi de personal, precum şi atribuţiile serviciilor de anatomie patologică şi prosectură sunt stabilite prin ordin al ministrului sănătăţii şi familiei.”


Se propune ca art.9 să se reformuleze după cum urmează:

“Art.9. – Structura organizatorică şi de personal, precum şi atribuţiile serviciilor de anatomie patologică şi prosectură din cadrul spitalelor sunt stabilite prin ordin al ministrului sănătăţii şi familiei.”

Autor: dl.dep.dr.Constantin Florentin Moraru (Grupul Parlamentar al PSD ) .


Pentru o exprimare precisă.

13.
Art.10

“Art.10.  - (1) Necropsia anatomo-patologică se efectuează obligatoriu în următoarele cazuri : 

a) persoanelor care decedează in spital la mai puţin de 24 de ore de la internare,

b)  la mai puţin de 24 de ore de la intervenţii chirurgicale sau de la manevre invazive: endoscopie, bronhoscopie, puncţiile bioptice şi alte asemenea

c)  pentru decesele survenite înaintea efectuării unor investigaţii imagistice recomandate

d)  copiilor în vârsta de sub 1 an indiferent de locul decesului, inclusiv decesele la domiciliu

e) persoanelor decedate în unităţile sanitare al căror diagnostic nu este cert, în scopul precizării diagnosticului şi confirmării cauzei decesului

f) decesele materne care nu sunt cazuri medico-legale.

(2) Nu se consideră deces sub 24 de ore: decesul survenit în cursul transferului între secţii sau spitale dacă nu există dubii asupra tratamentului aplicat sau diagnosticului de deces ; decesul survenit în cursul internării pentru o cură periodică a unei afectiuni cronice terminale, dacă nu există dubii asupra tratamentului aplicat sau diagnosticului de deces.

(3) Pentru pacienţi cu afecţiuni cronice cunoscute, bine investigate, în condiţiile în care aparţinătorii nu au nici o rezervă asupra bolii şi tratamentului aplicat şi îşi asumă în scris responsabilitatea pentru aceasta, se poate elibera scutirea de necropsie. 

(4) Scutirea de necropsie se eliberează sub semnatură, de către directorul spitalului, şeful de secţie unde a fost internat decedatul , medicul curant şi şeful serviciului de anatomie patologică .”

Se propune ca art.10 să se reformuleze după cum urmează:

“Art.10.  - (1) Necropsia anatomo-patologică se efectuează obligatoriu în următoarele cazuri : 

a) decese survenite în spital la mai puţin de 24 de ore de la internare ;

b) la mai puţin de 24 de ore de la intervenţiile chirurgicale sau de la manevrele invazive, precum endoscopie, bronhoscopie, puncţii bioptice şi alte asemenea ;

c)  decese survenite înaintea efectuării unor investigaţii imagistice recomandate ;

d)  decesul copiilor  sub un an indiferent de locul decesului ;

e) decesele survenite în unităţile sanitare cu diagnostic incert, în scopul precizării diagnosticului şi confirmării cauzei decesului ;

f) Nemodificat.
(2) Nemodificat.

(3) Pentru pacienţi cu afecţiuni cronice cunoscute, bine investigate, în condiţiile în care aparţinătorii nu au nici o rezervă asupra bolii şi tratamentului aplicat şi îşi asumă în scris responsabilitatea pentru aceasta, se poate dispune neefectuarea autopsiei sub semnatură, de către directorul spitalului, şeful de secţie unde a fost internat decedatul , medicul curant şi şeful serviciului de anatomie patologică .” 

Autori: dl.dep.prof.dr.Mircea Ifrim (Grupul Parlamentar al PRM) şi dl.dep.dr.Constantin Florentin Moraru (Grupul Parlamentar al PSD ) .


Pentru o exprimare corectă.

Idem.

Idem.

Idem.

Precizarea nu este necesară.

Pentru concizia şi claritatea textului, alin.(3) şi (4) au fost comasate.

14.
Art.11

“Art.11. - Dacă există suspiciunea de moarte violentă sau suspiciune de culpă medicală, şeful serviciului de anatomie patologică anunţă în scris, în 24 de ore, parchetul teritorial, pentru îndrumarea cazului către serviciul medico-legal competent, conform legii ; aceeaşi procedură se realizează şi pentru decedaţii neidentificaţi şi pentru cetăţenii străini decedaţi în spital.”

Se propune ca art.11 să se reformuleze după cum urmează:

“Art.11. - Dacă există suspiciunea de moarte violentă sau de culpă medicală, şeful serviciului de anatomie patologică din cadrul spitalului anunţă în scris, în 24 de ore, organele de urmărire penală competente, pentru îndrumarea cazului către serviciul de medicină legală judeţean, potrivit competenţei teritoriale prevăzută în Ordonanţa Guvernului nr. 1/2000 privind organizarea activităţii şi funcţionarea instituţiilor de medicină legală, aprobată cu modificări prin Legea nr.459/2001 ; aceeaşi procedură se realizează şi pentru decedaţii neidentificaţi şi pentru cetăţenii străini decedaţi în spital.”
Autor: dl.dep.Gheorghe Popescu (Grupul Parlamentar al PSD ) .


Pentru o exprimare precisă şi pentru terminologie unitară cu actul normativ incident.

15.
Capitolul III-titlu

“Catedrele de anatomie şi organizarea serviciilor de cadavre aferente”
Se propune ca titlul Capitolului III să se reformuleze după cum urmează:

“Catedrele de anatomie şi organizarea serviciilor de cadavre ”

Autor: dl.dep.farm.Ion Burnei (Grupul Parlamentar al PSD ) 


Pentru o mai bună exprimare a titlului.

16.
Art.12

“Art.12. – Catedra de anatomie este o unitate funcţională în cadrul instituţiei de învăţământ superior medical uman şi care include serviciile de cadavre  a căror structură organizatorică şi de personal este stabilită de conducerea instituţiei. ”

Se propune ca art.12 să se reformuleze după cum urmează:

“Art.12. – Catedra de anatomie este o unitate funcţională în cadrul instituţiei de învăţământ superior medical uman şi care include serviciul de cadavre  a cărui structură organizatorică şi de personal este stabilită de conducerea instituţiei. ”
Autor: dl.dep.prof.dr.Mircea Ifrim (Grupul Parlamentar al PRM) .


Pentru o exprimare corectă.

17.
Art.13

“Art.13. – Serviciile de cadavre de pe lângă catedrele de anatomie au următoarele atribuţii : preiau cadavrele pe bază de protocol ; prepară şi conservă cadavrele pentru disecţie punând la dispoziţia învăţământului anatomic şi chirurgical materialul didactic ; efectuează preparate anatomice ; prepară schelete ; conservă ţesuturi şi organe.”
Se propune ca art.13 să se reformuleze după cum urmează:

“Art.13. – Serviciile de cadavre din cadrul catedrelor de anatomie au următoarele atribuţii : 

a) preiau cadavrele pe bază de protocol încheiat între instituţiile de învăţământ superior medical şi serviciile de anatomie patologică şi prosectură ale spitalelor ;

b)  prepară şi conservă cadavrele pentru disecţie punând la dispoziţia învăţământului anatomic şi chirurgical materialul didactic ;
c)  efectuează preparate anatomice ;
d)  prepară schelete ; 
e) conservă ţesuturi şi organe.”

Autori: dl.dep.prof.dr.Mircea Ifrim (Grupul Parlamentar al PRM) şi dl.dep.farm.Ion Burnei (Grupul Parlamentar al PSD ) .


Pentru o exprimare mai clară şi cuprinzătoare şi pentru o mai rapidă identificare a ipotezelor.

18.
Art.14

“Art.14. –Catedrele de anatomie şi serviciile de cadavre aferente desfăşoară în principal activităţi de învăţământ şi de cercetare ştiinţifică medicală.”


Se propune ca art.14 să se reformuleze după cum urmează:

“Art.14. –Serviciile de cadavre din cadrul catedrelor de anatomie desfăşoară în principal activităţi de învăţământ şi de cercetare ştiinţifică medicală.”

Autor: dl.dep.dr.Constantin Florentin Moraru (Grupul Parlamentar al PSD ) .


Pentru îmbunătăţirea clarităţii textului.

19.
Art.15

“Art.15. - Serviciile de cadavre de pe lângă catedrele de anatomie colaborează în activitatea lor cu compartimentele de microscopie ale catedrelor de histologie, de anatomie patologică şi de biologie celulară ale instituţiilor de învăţământ superior medical. ”

Se propune ca art.15 să se reformuleze după cum urmează:

“Art.15. - Serviciile de cadavre din cadrul catedrelor de anatomie colaborează în activitatea lor cu compartimentele de microscopie ale catedrelor de histologie, de anatomie patologică şi de biologie celulară ale instituţiilor de învăţământ superior medical uman. ”
Autor: dl.dep.Gheorghe Popescu (Grupul Parlamentar al PSD ) .


Pentru o exprimare corectă şi pentru uniformitate terminologică.

20.
Art.16

“Art.16. – (1) Catedrele de anatomie , anatomie patologică , histologie şi biologie celulară împreună cu serviciile de prosectură constituie un departament funcţional în cadrul instituţiei de învăţământ superior .
(2) Serviciile de prosectură din centrele universitare sunt folosite ca baze clinice pentru catedrele de anatomie şi anatomie patologică. “
Se propune ca art.16 să se reformuleze după cum urmează:

“Art.16. – (1) Catedrele de anatomie , anatomie patologică , histologie şi biologie celulară împreună cu serviciile de prosectură constituie un departament funcţional în cadrul instituţiei de învăţământ superior medical uman.

(2) Serviciile de prosectură din spitalele universitare sunt folosite ca baze clinice pentru catedrele de anatomie şi anatomie patologică. “

Autor: dl.dep.prof.dr.Mircea Ifrim (Grupul Parlamentar al PRM) .


Pentru folosirea corectă a titulaturii acestor unităţi .

Idem.

21.
Capitolul IV- titlu

“Finanţarea şi salarizarea personalului”


Nemodificat.


22.
Art.17

“Art.17. - (1) Finanţarea serviciilor de anatomie patologică şi prosecturi se face prin fondul asigurărilor sociale de sănătate, prin bugetul spitalului, conform legii.

(2) Finanţarea  pentru serviciile de cadavre de pe lângă catedrele de anatomie se face din bugetul de stat alocat instituţiei de învăţământ superior medical uman  şi din venituri proprii ale instituţiei. “
Se propune ca art.17 să se reformuleze după cum urmează:

“Art.17. - (1) Finanţarea serviciilor de anatomie patologică şi prosecturi din cadrul spitalului se face din bugetul Fondului asigurărilor sociale de sănătate, prin bugetul spitalului, conform legii.

(2) Finanţarea  pentru serviciile de cadavre din cadrul catedrelor de anatomie se face din bugetul de stat alocat instituţiei de învăţământ superior medical uman  şi din venituri proprii ale instituţiei. “

Autor: dl.dep.Gheorghe Popescu (Grupul Parlamentar al PSD ) .


Pentru o exprimare adecvată.

Pentru o exprimare corectă.

23.
Art.18

“Art.18. -  (1) Personalul care îşi desfăşoară activitatea în serviciile de anatomie patologică şi prosecturi ale spitalelor precum şi personalul catedrelor de anatomie, de histologie, de anatomie patologică şi al catedrei de biologie celulară se încadrează în grupa a II a de muncă, beneficiind de toate drepturile prevăzute de lege pentru condiţii deosebit de grele de muncă.

(2) Salariile de bază ale personalului prevăzut la alin.(1) sunt cu 100 % la mai mari faţă de salariile de bază prevăzute de lege pentru aceleaşi categorii de personal, la care se adaugă sporurile legale. “
Se propune ca art.18 să se reformuleze după cum urmează:

“Art.18. -  (1) Personalul care îşi desfăşoară activitatea în serviciile de anatomie patologică şi prosecturi ale spitalelor precum şi personalul catedrelor de anatomie, de histologie, de anatomie patologică şi al catedrei de biologie celulară se încadrează în categoria locurilor de muncă în condiţii deosebite de grele de muncă.

(2) Salariile de bază ale personalului prevăzut la alin.(1) sunt cu 100 %  mai mari faţă de salariile de bază prevăzute de lege pentru aceleaşi categorii de personal, la care se adaugă sporurile legale. “

Autori: dl.dep.prof.dr.Mircea Ifrim (Grupul Parlamentar al PRM) şi dl.dep.farm.Ion Burnei (Grupul Parlamentar al PSD ) .


În conformitate cu Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în care grupa II de muncă a fost înlocuită cu condiţii deosebite de muncă.

24.
Capitolul V-titlu

“Folosirea cadavrelor în scop didactic şi ştiinţific şi prelevarea de ţesuturi şi organe de la cadavre”


Nemodificat.


25.
Art.19

“Art.19. - Catedrele de anatomie , de anatomie patologică şi serviciile de prosecturi şi anatomie patologică pot prelua cadavre în scop didactic şi ştiinţific în următoarele condiţii :

1. În situaţia în care există o înţelegere expresă prealabilă, acordată în scris, a pacientului sau familiei .

2. Persoanele în viaţă îşi pot pune la dispoziţia instituţiei de învăţământ superior medical uman corpul, după deces,  în baza unor norme comune elaborate de către serviciile de prosectură ale spitalelor şi conducerea instituţiilor de învăţământ superior medical uman.

Cadavrele nerevendicate la 10 zile după deces sau cele fără aparţinători  sunt preluate de către serviciile de cadavre ale catedrelor de anatomie în baza unor norme comune stabilite de către spitale şi senatul universităţilor de medicină. “
Se propune ca art.19 să se reformuleze după cum urmează:

“Art.19. - Catedrele de anatomie , de anatomie patologică şi serviciile de prosecturi şi anatomie patologică pot prelua cadavre în scop didactic şi ştiinţific în următoarele situaţii :

a) în situaţia în care există o înţelegere expresă prealabilă, acordată în scris, a pacientului sau familiei ;

b) persoanele în viaţă îşi pot pune la dispoziţia instituţiei de învăţământ superior medical uman corpul, după deces,  în baza unor norme comune elaborate de către serviciile de prosectură ale spitalelor şi conducerea instituţiilor de învăţământ superior medical uman ;

c) cadavrele  nerevendicate într-o perioadă mai mare de 10 zile după deces sau cele fără aparţinători  sunt preluate de către serviciile de cadavre ale catedrelor de anatomie în baza unor norme comune stabilite de către spitale şi senatul instituţiilor de învăţământ superior medical uman . “

Autor : dl.dep.Gheorghe Popescu (Grupul Parlamentar al PSD ) .


Pentru o exprimare corectă şi respectarea normelor de tehnică legislativă.

Pentru o exprimare corectă şi uniformă din punct de vedere al titulaturii.

26.
Art.20

“Art.20. – Instituţiile de învăţământ superior medical uman care preiau cadavre în scop didactic sau ştiinţific asigură serviciile funerare. “


Nemodificat.


27.
Art.21

“Art.21. – Prelevarea de ţesuturi şi organe de la  cadavre în vederea transplantului se face conform legii , dacă este îndeplinită una din următoarele condiţii : 

a) acceptul prealabil exprimat în scris în timpul vieţii ; 

b) acceptul scris al aparţinătorilor sau reprezentantului legal după decesul persoanei ; 

c) de la persoane decedate fără aparţinători, care nu au întocmit în timpul vieţii declaraţie notarială de împotrivire.  “
Se propune ca art.21 să se reformuleze după cum urmează:

“Art.21. – Prelevarea de ţesuturi şi organe de la  cadavre în vederea transplantului se face conform legii , dacă este îndeplinită una din următoarele condiţii : 

a) acceptarea prealabilă exprimată în scris în timpul vieţii ; 

b) acceptarea scrisă a aparţinătorilor sau reprezentantului legal după decesul persoanei ; 

c) Nemodificat. “
Autori: dl.dep.prof.dr.Mircea Ifrim (Grupul Parlamentar al PRM) şi dl.dep.farm.Ion Burnei (Grupul Parlamentar al PSD ) .


Pentru o exprimare corectă.

28.
Art.22

“Art.22. – Prelevarea de ţesuturi şi organe de la cadavre este coordonată şi supravegheată de Comisia de transplant de ţesuturi şi organe umane  din cadrul Ministerului Sănătăţii şi Familiei , constituită conform legii. “


Nemodificat.


29.
Art.23

“Art.23. – Prelevarea de ţesuturi şi organe de la cadavre se face numai în baza unui control medical clinic şi de laborator pentru a exclude o boală infecţioasă, o posibilă contaminare sau alte afecţiuni care reprezintă un risc pentru primitor. “


Nemodificat.


30.
Art.24

“Art.24. – (1) Prelevarea şi conservarea de ţesuturi şi organe de la cadavre se organizează prin centrele regionale de transplant şi spitalele acreditate  în acest sens de Ministerul Sănătăţii şi Familiei, la propunerea Comisiei de  transplant de ţesuturi şi organe umane.

(2) Condiţiile în care se poate efectua prelevarea anumitor ţesuturi şi organe de la cadavre sunt riguros stabilite pentru fiecare în parte de Comisia de transplant de ţesuturi şi organe umane.

(3) Instituţiile de învăţământ superior medical uman precum şi spitalele desemnate la alin.(1) înfiinţează un sistem de bănci de ţesuturi şi organe pentru conservarea acestora. “
Se propune ca art.24 să se reformuleze după cum urmează:

“Art.24. – (1) Nemodificat.
(2) Nemodificat.

(3) Instituţiile de învăţământ superior medical uman precum şi spitalele prevăzute la alin.(1) înfiinţează un sistem de bănci de ţesuturi şi organe pentru conservarea acestora. “

Autor: dl.dep.Gheorghe Popescu (Grupul Parlamentar al PSD ) .


Pentru folosirea expresiei adecvate limbajului normativ.

31.
Art.25

“Art.25. – Ministerul Sănătăţii şi Familiei şi universităţile de medicină şi farmacie organizează un sistem informaţional privind prelevarea şi conservarea ţesuturilor şi organelor umane. “
Se propune ca art.25 să se reformuleze după cum urmează:

“Art.25. – Ministerul Sănătăţii şi Familiei şi instituţiile de învăţământ superior medical şi farmaceutic uman organizează un sistem informaţional privind prelevarea şi conservarea ţesuturilor şi organelor umane. “

Autor: dl.dep.dr.Constantin Florentin Moraru (Grupul Parlamentar al PSD ) .


Pentru folosirea unei terminologii unitare.

32.
___
Se propune să se introducă două noi texte, ca art.26 şi art.27 cu următorul cuprins:

“Art.26. - Prelevarea de ţesuturi şi organe de la cadavre se face astfel încât să nu prejudicieze rezultatele necropsiei sau autopsiei medico-legale.

Art.27. – Manipularea cadavrelor precum şi prelevarea de ţesuturi şi organe de la cadavre cu încălcarea prevederilor prezentei legi, constituie infracţiuni şi se pedepsesc cu închisoare de la 1 la 3 ani.   “
Autori: dl.dep.prof.dr.Mircea Ifrim (Grupul Parlamentar al PRM) şi dl.dep.farm.Ion Burnei (Grupul Parlamentar al PSD ) .


În accepţiunea normelor de tehnică legislativă aceste texte se integrează, ca problematică, în finalul acestui capitol. S-au reformulat textele art.26 şi 27 din propunerea legislativă din cuprinsul Capitolului “Dispoziţii tranzitorii şi finale ”.

33.
Capitolul VI- titlu

“Dispoziţii finale şi tranzitorii”


Se propune ca titlul Capitolului VI să se reformuleze după cum urmează:

“Dispoziţii tranzitorii şi finale”
Pentru respectarea normelor de tehnică legislativă.

34.
Art.26 şi 27

“Art.26. - Prelevarea de ţesuturi şi organe de la cadavre se face astfel încât să nu prejudicieze rezultatele necropsiei sau autopsiei medico-legale.

Art.27. – Manipularea cadavrelor precum şi prelevarea ţesuturi şi organe de la cadavre în afara cadrului legal, constituie infracţiuni şi se pedepseşte cu închisoare de la 1 la 3 ani. ”

Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) şi dl.dep.farm.Ion Burnei (Grupul Parlamentar al PSD ) .


Au fost preluate prin reformulare, ca art.26 şi 27 în cuprinsul Capitolului V “Folosirea cadavrelor în scop didactic şi ştiinţific şi prelevarea de ţesuturi şi organe de la cadavre”

35.
Art.28

“Art.28. - În termen de 60 de zile de la promulgarea legii Ministerul Sănătăţii şi Familiei , Ministerul Mediului şi instituţiile de învăţământ superior medical uman emit norme  metodologice de aplicare a legii. “
Se propune ca art.28 să se reformuleze după cum urmează:

“Art.28. - În termen de 60 de zile de la intrarea în vigoare a prezentei legi Ministerul Sănătăţii şi Familiei , Ministerul Apelor, Pădurilor şi Protecţiei Mediului şi instituţiile de învăţământ superior medical uman vor supune aprobării Guvernului norme  metodologice de aplicare a legii. “

Autor: dl.dep.prof.dr.Mircea Ifrim (Grupul Parlamentar al PRM) .


Pentru o exprimare normativă corectă şi pentru înscrierea corectă a titulaturii acestui minister.

36.
Art.29

“Art.29. - Orice alte dispoziţii contrare privind manipularea cadavrelor , prelevarea şi conservarea ţesuturilor şi organelor de la cadavre se abrogă. “


Nemodificat.



În cursul dezbaterilor nu au fost înregistrate amendamente respinse.


Comisia a propus, în unanimitate, aprobarea propunerii legislative privind manipularea cadavrelor umane şi prelevarea organelor şi ţesuturilor de la cadavre în vederea transplantului.

                    PREŞEDINTE,                                                                                                           SECRETAR,

     DEP.ACAD.PROF.DR.MIRCEA IFRIM                                                                   DEP.FARM.ION BURNEI

